H.C. Hagedorn
H.C. Hagedorn var en dansk læge. I sin disputats fra 1921 om regulationen af blodsukkeret angav han en metode til blodsukkerbestemmelse, som indtil 1950'erne blev brugt over hele verden.
Sammen med August Krogh introducerede Hagedorn i 1922 insulinbehandling i Danmark. De påbegyndte desuden en insulinproduktion og grundlagde i 1927 Nordisk Insulinlaboratorium (i 1989 lagt sammen med Novo til Novo Nordisk), der har givet Danmark en førende position inden for dette område.
I 1932 grundlagde han Niels Steensens Hospital (fra 1991 benævnt Steno Diabetes Center), som han ledede til 1963.